**Pöllölaakso** (tai **vanha Pöllölaakso**) oli neljästä rakennuksesta koostunut MTV:n entinen päätoimipiste, joka sijaitsi Helsingin Länsi-Pasilan pohjoisosassa eli Ilmalassa. Sen ensimmäinen osa, A-talo valmistui vuonna 1967 ja tonttia täytettiin lisärakennuksilla vuosina 1979–1982. Pöllölaakso oli Mainostelevision ensimmäinen oma pääkonttori, ja se sai kutsumanimensä yrityksen tunnuksessa silloin esiintyneen pöllön mukaan. 2000-luvulla päärakennuksen katolle pystytettiin Hollywood-kylttiä mukaillut Pöllölaakso-kyltti. Televisiostudioiden lisäksi päärakennuksessa sijaitsi Studio Pop -äänitysstudio, jossa monet Suomen tunnetuimmat artistit levyttivät.

Vuonna 2022 MTV:lle valmistui uudet toimitilat Vallilan Fredriksbergiin. MTV muutti tähän "uuteen Pöllölaaksoon" vuodenvaihteessa, ja viimeiset suorat televisiolähetykset lähetettiin Ilmalasta 11. tammikuuta 2023. Rakennusten purkaminen alkoi talvella 2023, ja paikalle rakennettavan asuinalueen nimeksi tulee Ilmattarenpiha.

Historia
--------

*Katso myös: MTV:n historia*
MTV:n toimitusjohtaja Pentti Hanski muuraa A-talon peruskiven juhlallisesti kesäkuussa 1966.
Purkutyömaa huhtikuussa 2023.
1950-luvulla perustetun MTV:n tuotanto oli aluksi vuokratiloissa Ilmalan vesitornissa, ja vuonna 1963 sen johto- ja ohjelmatoiminta muutti Vallilaan Kumpulantielle. Siihen aikaan MTV:n tuotantotiloja oli ympäri Helsinkiä; Fennada-Filmin studiolla Kulosaaressa, elokuvateatterissa Maunulassa ja väliaikaisessa parakissa Pasilassa. Vuonna 1963 Maatalousministeriö varasi tontin MTV:lle Länsi-Pasilan pohjoisosasta eli niin sanotusta Ilmalasta.

Arkkitehti Esko K. Mäkelä suunnitteli Ilmalan tontille MTV:n ensimmäisen oman toimitilan. 23. kesäkuuta 1966 MTV:n toimitusjohtaja Pentti Hanski muurasi seremoniallisesti ensimmäinen rakennuksen eli A-talon peruskiven. Tapahtumassa oli kunniavieraana pääministeri Rafael Paasio. Rakennuskustannukset olivat 7 miljoonaa markkaa, ja MTV muutti uuteen toimitaloon alkukesästä 1967. Se vihittiin virallisesti käyttöön MTV:n 10-vuotisjuhlan yhteydessä saman vuoden syyskuussa. Juhlaseremonia pidettiin M1-studiossa ja tällä kertaa kunniavieraina olivat muun muassa Yleisradion pääjohtaja Eino S. Repo ja tasavallan presidentti Urho Kekkonen. Studiossa oli aluksi käytössä Ylen laitteet ja henkilökunta, sillä MTV:llä ei ollut vielä omaa teknistä kalustoa ja siihen koulutettuja työntekijöitä.

Joulukuussa 1973 MTV osti Yleltä studiotekniikaa, ja seuraavana vuonna päärakennuksen laajennus kaksinkertaisti toimitilat. Ensimmäinen MTV:n itse tuottama ohjelma lähetettiin M1-studiolta 16. huhtikuuta 1974. Kaksi vuotta myöhemmin Pöllölaakso sai käyttöön oman värilähetykset mahdollistavan studion.

Vuonna 1979 valmistui rakennuskokonaisuuden toinen osa, B-talo. Se rakennettiin alun perin AV-tekniikan käyttöön, mutta muutettiin myöhemmin uutistaloksi. Vuonna 1982 Pöllölaaksoa laajennettiin entisestään kun valmistuivat C-talo, lavastamo, auditorio ja ruokala. Seuraavana vuonna C-talon yhteyteen rakennettu Filmihalli otettiin käyttöön. Vuonna 1988 perustettiin osakeyhtiö MTV-Palvelukiinteistöt Oy, jonka myötä kiinteistöjen omistus siirtyi kokonaan MTV:lle. Pöllölaakso sisälsi aikanaan modernia digitaalitekniikkaa. Pohjoismaiden ensimmäinen digitaalisesti tuotettu äänilevy valmistui Pöllölaakson äänitysstudiossa vuonna 1979. Seuraavana vuonna tiloihin hankittiin Suomen ensimmäinen tietokonetekniikalla toimiva editointilaite, ja vuonna 1988 Suomen ensimmäinen 3D-grafiikkalaitteisto. Studiotekniikka muuttui täysin digitaaliseksi vuonna 1996.

B-talon uutisstudio uudistui monesti vuosien varrella, ja vuonna 2001 se siirtyi uutistalon pohjakerrokseen. Uutisstudion ilme muuttui viimeisen kerran vuonna 2018, ja viimeiset *Kymmenen uutiset* lähetettiin Pöllölaaksosta 10. tammikuuta 2023. Seuraavana päivänä lähetettiin vielä *Viiden jälkeen*, joka jäi vanhan Pöllölaakson viimeiseksi TV-lähetykseksi. Viimeisessä lähetyksessä oli vieraana ministeri Krista Kiuru, jonka seuratessa TV-studion valot sammutettiin ohjelman päätteeksi. Viimeinen TV- ja viihde-ohjelma, joka kuvattiin filmihallissa oli *Suurmestari*.

*Kuvia*
-------

Kartta Pöllölaakson alueesta (rajattu punaisella).
Pöllölaakso ennen purkamista talvella 2023
* Aularakennus. Seinistä on jo poistettu kanavatunnukset.Aularakennus. Seinistä on jo poistettu kanavatunnukset.
* Päärakennus eli A-talo, valmistunut 1967 ja laajennettu 1974.Päärakennus eli A-talo, valmistunut 1967 ja laajennettu 1974.
* Uutistalo eli B-talo, valmistunut 1979.Uutistalo eli B-talo, valmistunut 1979.
* Filmihallin lastausovet.Filmihallin lastausovet.
* Vuonna 1982 valmistunut C-talo Ilmalankadun puolelta.Vuonna 1982 valmistunut C-talo Ilmalankadun puolelta.

Lähteet
-------

1. 1 2  Lyytinen, Jaakko: *Kun pöllö sai siivet – MTV:n uutisten historia*. Tammi, 2006. ISBN 951-31-3793-7.
2. ↑  MTV muuttaa uusiin tiloihin ja palauttaa kanavalleen vanhan suosikkiohjelman – juontajina tutut radioäänet ja Antero Mertaranta *Yle Uutiset*. Viitattu 21.1.2023.
3. ↑  Pöllölaakso *Helsingin kaupungin kaupunkisuunnitteluvirasto*. Viitattu 21.1.2023.
4. ↑  Pöllölaakso muuttaa! Uusi osoite julkistettiin vihdoin – koko MTV:n toiminta siirtyy uusiin tiloihin vuonna 2022 *MTV Uutiset*. Viitattu 21.1.2023.
5. ↑  Tiesitkö? Pöllölaaksossa on operoinut MTV:n oma levy-yhtiö – tässä "Hämiksen luolassa" ovat syntyneet suurimmat suomalaiset iskelmäklassikot *MTV Uutiset*. Viitattu 21.1.2023.
6. ↑  Viimeinen suora lähetys vanhasta Pöllölaaksosta *MTV Uutiset*. Viitattu 21.1.2023.
7. ↑  Pöllölaakso katoaa Pasilasta – tämä on alueen uusi nimi *Helsingin Uutiset*. Viitattu 21.1.2023.
8. ↑  Umacon Oy purkaa legendaarisen TV-studion *Konepörssi*. Viitattu 26.3.2023.
9. 1 2 3 4  Särkelä, Juha: *Muistoja Pöllölaaksosta*. Reuna, 2020. ISBN 978-952-355-037-7.
10. ↑  Tässä se on, maailmanluokan studio – tutustu uudistuneeseen uutisilmeeseen suorassa lähetyksessä! *MTV Uutiset*. Viitattu 25.1.2023.
11. ↑  Kaikkien aikojen viimeiset Ilmalan Pöllölaakson Kymmenen uutiset *MTV Uutiset*. Viitattu 25.1.2023.
12. ↑  Viimeinen suora lähetys vanhasta Pöllölaaksosta *MTV*. Viitattu 25.1.2023.